คืบหน้าเราเที่ยวด้วยกันเฟส 5 คาดสร้างรายได้กว่า 10,000 ล้านบาท เริ่ม 8 มีนาคมนี้
นายยุทธศักดิ์ สุภสร ผู้ว่าการ ททท. กล่าวถึงที่ประชุมคณะรัฐมนตรี เมื่อวันที่ 24 มกราคมที่ผ่านมา มีมติอนุมัติมาตรการกระตุ้นเศรษฐกิจด้านการท่องเที่ยว โครงการ “เราเที่ยวด้วยกัน เฟส 5” ภายใต้งบประมาณ 2,016  ล้านบาท เพื่อฟื้นฟูเศรษฐกิจและช่วยเหลือผู้ประกอบการภายในอุตสาหกรรมท่องเที่ยว ในช่วงเดือนกุมภาพันธ์ - กันยายน 2566 โดยถือเป็นการผลักดันการสร้างรายได้ทางการท่องเที่ยวให้เป็นไปตามเป้าหมายอยู่ที่ 2.38 ล้านล้านบาท และคาดว่าโครงการดังกล่าว จะสร้างรายได้หมุนเวียนด้านการท่องเที่ยวกว่า 12,539 ล้านบาทนอกจากนี้ ททท. เดินหน้าหารือขั้นตอนการดำเนินการ ร่วมกับธนาคารกรุงไทยและได้ข้อสรุปว่า โครงการ “เราเที่ยวด้วยกัน เฟส 5” มีจำนวนสิทธิ์ทั้งสิ้น 560,000 สิทธิ์ โดยยังคงเงื่อนไขรัฐบาลสนับสนุนค่าใช้จ่ายโรงแรม/ที่พักร้อยละ 40 สูงสุด 3,000 บาทต่อห้อง รับสิทธิ์สูงสุด 5 สิทธิ์/ห้อง/คืนต่อคน และสนับสนุนคูปอง E-Voucher 600 บาทต่อวันแต่จะไม่มีการสนับสนุนค่าใช้จ่ายบัตรโดยสารเครื่องบินเหมือนเฟสที่ผ่านมา สำหรับการเปิดระบบรับสมัครผู้ประกอบการโรงแรม/ที่พักรายใหม่เข้าร่วมโครงการฯ กำหนดระหว่างวันที่ 8-15 กุมภาพันธ์นี้ ผ่านเว็บไซต์ เราเที่ยวด้วยกัน.com จากนั้นจะเปิดให้ประชาชนใช้สิทธิเพื่อจองโรงแรม/ที่พักในวันที่ 8 มีนาคม และเริ่มเข้าพักได้ในวันที่ 11 มีนาคม–30 เมษายนนี้